Câteva minute de filmare cu nereguli surprinse într-o secţie de votare din comuna olteană Sprâncenata i-au "cauzat" unei jurnaliste locale o amendă pentru tulburarea ordinii. Pe de altă parte, înregistrarea a ajuns virală în spaţiul virtual.

În film se poate vedea clar cum alegătorii în vârstă sunt conduşi de anumite persoane în cabina de vot, iar membrii biroului secţiei de votare privesc absolut absenţi frauda. Ba, mai mult, când jurnalista, contrariată de ce se întâmplă, întreabă cum de persoanei i se permite să însoţească alegătorul în cabină, unul dintre membrii secţiei răspunde neputincios: „Ce să fac, doamnă, să mă bat cu ei?“

„Erau grupuri de 20-30 de persoane în curtea secţiei, cei de acolo spuneau că s-ar fi dat şi bani alegătorilor!“

Lucrurile considerate perfect normale se petrec „de când lumea şi pământul“ în judeţul Olt, unde în trei secţii de votare s-a trecut de 100% prezenţă la vot.

„Înainte am fost la Frunzaru, o secţie tot din Sprâncenata. Câţiva oameni de acolo îmi spun, la un moment dat, că ce se petrece e nimic faţă de ce e la Sprâncenata, unde alegătorii sunt căraţi cu maşinile şi conduşi în cabine de vot, după care se verifică votul la introducerea în urnă. De altfel, se şi vede pe film cum o persoană supraveghează urnele, sub motivul că îi îndrumă cum să introducă buletinele pe categorii. Mi s-a spus că bărbatul cu şapcă roşie îi conduce şi îi însoţeşte în cabină, să fie sigur că ştiu cum să voteze. De altfel, cât am stat în secţie, a mai apărut o doamnă, acre ed asemenea a intrat cu o persoană în vârstă în cabină, cu toţii spunând că sunt părinţi, rude. Se mai vorbea în curtea secţiei de votare că votanţilor li s-au dat bani, aşa că oamenii primarului, care a şi câştigat alegerile, nu-şi permit să nu controleze votul. Am intrat şi am început să filmez. S-a creat zarvă mare, m-au scos la un moment dat din secţie, am luat şi amendă pentru tulburarea procesului de vot. În timpul cât le-am pus întrebări membrilor comisiei poliţistul a lipsit, motivând că a părăsit secţia pentru că a plecat să-şi cumpere apă. Nu am putut verifica, însă sătenii spuneau că-i e frică să facă ceva, pentru că soţia sa lucrează la primărie şi a fost ameninţat că va fi concediată, iar el, mutat «unde se prinde harta-n cui»!“, a povestit jurnalista Georgiana Raicu, cea care a realizat filmarea.

14 zile de spitalizare pentru cameramanul Viorel Raicu

În noaptea numărării voturilor, Georgiana Raicu şi soţul său, Viorel Raicu (foto dreapta), se aflau la o secţie din comuna Brebeni, unde Viorel Raicu a încasat o bătaie zdravănă, în timp ce în secţie se numărau încă la acea oră (aproximativ 23.00), voturile nule, procesul prelungindu-se, conform Georgianei Raicu, până spre dimineaţă.

„Soţul meu a ieşit să mute maşina, la sugestia unui localnic, tot de teama de a nu fi avariată, timp în care cineva s-a năpustit asupra lui. Până la urmă am înţeles că două persoane l-ar fi lovit, cert este că am aflat mult mai târziu, când deja, după loviturile încasate, câţiva băieţi l-au spălat mai întâi, după care l-au transportat la spital. N-avea telefon, nu puteam vorbi, telefonul l-au găsit poliţiştii în şanţ. M-a sunat de-abia de la spital, de pe telefonul unei asistente. Are 14 zile de îngrijiri medicale, am făcut şi plângere penală, avem şi certificat medico-legal, se fac cercetări“, a mai declarat Raicu.

IPJ Olt a raportat în Olt, ca evenimente înregistrate în ziua de 5 iunie, două infracţiuni de corupere a alegătorului şi patru de fraudă la vot, cercetându-se de asemenea 245 de sesizări privind votul multiplu, alegerile fiind considerate însă „cele mai sigure din ultimii ani“.

Organizaţia PNL Olt a semnalat, la rândul ei, că pentru aceste alegeri s-au realizat în Olt aproximativ 9.000 de vize de reşedinţă, un număr în măsură să denatureze rezultatul procesului electoral, solicitând verificări din partea IGPR.